La doctora en Ciència Política i professora de Dret de la Universitat de Girona Gemma Ubasart ha decidit optar a la secretaria general de Podem de Catalunya i convertir-se en la principal dirigent d'aquest nou partit en l'àmbit català.

La responsable de la secretaria de Plurinacionalitat de Podem, Gemma Ubasart, ha confirmat a Efe que encapçalarà la candidatura denominada "És clar que Podem" amb la finalitat de liderar el seu partit a Catalunya.

Ubasart compta amb l'aval del principal líder de Podem, Pablo Iglesias, en ser una persona molt pròxima a ell, però encara falta per saber si hi haurà més candidats a la direcció de Podem-Catalunya.

Ubasart ha afirmat: "Després d'una discussió col·lectiva, he decidit fer el pas i presentar-me com a candidata a la secretaria general de Podem a Catalunya. Tenim un important desafiament al davant, construir un país de cohesió i benestar per a tothom, i lliure de corrupció".

La professora de la UdG va apuntar així que un dels seus principals objectius és posar èmfasi en la lluita contra la "corrupció" de CiU.

Podem ha fixat un termini que finalitza el 20 de gener per presentar candidatures i el dia 26 s'iniciarà la campanya interna d'eleccions primàries, les quals tindran lloc entre el 9 i el 13 de febrer.

Gemma Ubasart pertany al consell de coordinació de Podem i també és membre del consell ciutadà d'àmbit estatal d'aquest nou partit. Malgrat definir-se com a professora de la UdG tanmateix ja té experiència en l'àmbit polític amb la formació L'Altraveu per Castellar, de la qual va ser regidora.

Proximitat amb Podem

L'Altraveu per Castellar (L'AxC), popularment conegut com L'Altraveu, és un partit polític de Castellar del Vallès nascut el 2007. Té com a objectius l'aprofundiment de polítiques socials tals com la protecció del medi ambient i el dret a l'habitatge, així com el foment de la cultura i l'educació, sempre des d'una òptica participativa i assembleària. S'organitza estructuralment en: assemblea general (òrgan plenari), equip de coordinació (òrgan executiu) i comissions (òrgans sectorials). Forma part de les Candidatures Alternatives del Vallès (CAV) i això els permet tenir representació al Consell comarcal del Vallès Occidental.

L'exregidora de L'Altraveu es va convertir en un dels fitxatges de Pablo Iglesias. En una entrevista al desembre va explicar el seu vincle amb la formació progressista: "Ja havia col·laborat políticament amb les persones que tiren endavant Podem en l'àmbit estatal malgrat que quan va néixer jo estava treballant a Amèrica Llatina", va explicar Ubasart. La professora de la UdG va assegurar que aportarà a la candidatura coneixements en el camp de les polítiques públiques i la gestió pública, qüestions que coneix des de l'àmbit acadèmic com a investigadora i docent, però també en la seva aplicació perquè ha treballat com a assessora en diferents administracions.

Quant a l'ascens de Podem en les enquestes de vot directe en cas d'unes eleccions al Congrés, l'exregidora de L'Altraveu apunta a la desafecció del ciutadà amb la política pels escàndols de corrupció, "els comportaments de casta i les polítiques austericides que aprimen l'estat social i drets com l'educació o l'habitatge". En aquest sentit, Ubasart afirma que Podem és una opció política que canalitza el descontentament dels ciutadans i moviments socials com el 15M. "Podem aposta per construir nous escenaris polítics, una ruptura amb el règim del 78 , fent política des de baix i a favor de les majories socials", apunta la castellarenca. Pel que fa a formar part de la llista de Podem al Congrés, Ubasart encara veu l'escó lluny. "Ara ens hem de dedicar a construir un partit polític basat en la democràcia i l'eficàcia", va concloure la professora de la Universitat de Girona.